36ኛው የከፍተኛ ትምህርት የለውጥ ምክር ቤት ጉባኤ እየተካሄደ ነው
36ኛው የከፍተኛ ትምህርት ተቋማት ተቋማዊ የለውጥ ምክር ቤት ጉባኤ በአዲስ አበባ ዩኒቨርስቲ እየተካሄደ ነው ። ዛሬ በተጀመረው የከፍተኛ የትምህርት ተቋማት ጉባኤ ላይ የሚመለከታቸው አካላት ፣ የተለያዩ የዩኒቨርስቲ ተወካዮች ተገኝተዋል ።በጉባኤው ላይ የመክፈቻ ንግግር ያደረጉት የትምህርት ሚኒስትር ዶክተር ጥላዬ ጌቴ እንደገለጹት ጉባኤው በአገሪቱ የሚገኙ የተለያዩ ዩኒቨርስቲዎች የሚያጋጥሟቸውን ችግሮች ላይ  ተወያይቶ ውጤት እንዲመጣ የሚያስችል ነው ብለዋል ።በዩኒቨርስቲዎች የትምህርት ሂደት የሚያስተጓጉሉ ሁኔታዎች በ2010 ዓም ታይተዋል ያሉት ዶክተር ጥላዬ በቀጣይ ችግሮች እንዳከሰቱ ለማድረግ የሚያስችሉ ውሳኔዎች በጉባኤው ይተላለፋሉ ተብሎ ይጠበቃል ።በተጨማሪም በጉባኤው በዩኒቨርስቲዎች የኤች አይቪ ኤድስ መከላከል ተግባራትና  በዩኒቨርስቲዎች የክብር ዶክትሬት አሠጣጥ መመሪያና ሂደትን በተመለከተ በጥልቀት  ውይይት  የሚደረግባቸው አጀንዳዎች  መሆናቸውን  ዶክተር  ጥላዬ  አመልክተዋል ።በአዲስ አበባ ዩኒቨርስቲ በርካታ ምርጥ ተሞክሮዎችን ያሉት በመሆኑም የዩኒቨርስቲውን  ምርጥ ተሞክሮዎችን  በመቀመር  ወደ ሌሎች አዳዲስ ዩኒቨርስቲዎች እንዲሸጋገር ማድረግ  እንደሚያስፈልግ  ዶክተር ጥላዬ  አመልክተዋል ።በአገሪቱ  የከፍተኛ ትምህርት ሥርዓት ቁመናው  የተስተካከለ  እንዲሆን በማድረግ በኩልም   ሁሉም  ባለድርሻ አካላት ተገቢውን ሚና  ሊጫወቱ እንደሚገባም ዛሬ  በተደረገው ጉባኤም   ተጠቅሷል ።የተለያዩ ዩኒቨርስቲ ተወካዮችም ከዚህ ጉባኤ በርካታ ልምድ ቀስመው በዩኒቨርቲዎቻቸው ተግባራዊ  እንዲያደርጉም  በጉባኤ  መልዕክት  ተላልፏል ።36ኛው የከፍተኛ ትምህርት ተቋማት ተቋማዊ የለውጥ ምክር ቤት ጉባኤ ከየካቲት 19 እስከ 21 ድረስ  በአዲስ አበባ ዩኒቨርስቲ እየተካሄደ የሚገኝ ሲሆን በመላ አገሪቱ የሚገኙ  44  ዩኒቨርስቲዎች እየተሳተፉ  ይገኛል ።                   